CELEX: 32021D1364
Language: et
Date: 2021-07-09 00:00:00
Title: Komisjoni otsus (EL) 2021/1364, 9. juuli 2021, millega lubatakse Poolal pikendada teatavaid Euroopa Parlamendi ja nõukogu määruse (EL) 2021/267 artiklites 9, 10 ja 11 sätestatud ajavahemikke (teatavaks tehtud numbri C(2021) 5030 all) (Ainult ingliskeelne tekst on autentne)

16.8.2021   
               
               
                  ET
               
               
                  Euroopa Liidu Teataja
               
               
                  L 293/28
               
            
         KOMISJONI OTSUS (EL) 2021/1364,
         9. juuli 2021,
         millega lubatakse Poolal pikendada teatavaid Euroopa Parlamendi ja nõukogu määruse (EL) 2021/267 artiklites 9, 10 ja 11 sätestatud ajavahemikke
         
            
               (teatavaks tehtud numbri C(2021) 5030 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2021. aasta määrust (EL) 2021/267, milles sätestatakse COVID-19 kriisi jätkumisega seoses ajutised erimeetmed, mis käsitlevad teatavate tunnistuste, litsentside ja lubade uuendamist või pikendamist, korraliste kontrollide ja jätkuõppe edasilükkamist teatavates transpordialaste õigusaktide valdkondades ning määruses (EL) 2020/698 osutatud teatavate ajavahemike pikendamist, (1) eriti selle artikli 9 lõiget 4, artikli 10 lõiget 4 ja artikli 11 lõiget 4,
         ning arvestades järgmist:
         
                     (1)
                  
                  
                     Määruse (EL) 2021/267 artikli 9 lõikega 1 pikendatakse Euroopa Parlamendi ja nõukogu direktiivi (EL) 2016/798 (2) artikli 10 lõikes 13 osutatud ühtsete ohutustunnistuste uuendamise tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (2)
                  
                  
                     Määruse (EL) 2021/267 artikli 9 lõikega 2 pikendatakse direktiivi (EL) 2016/798 artikli 12 lõikes 2 osutatud ohutuslubade kehtivust, mis oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (3)
                  
                  
                     Määruse (EL) 2021/267 artikli 10 lõikega 1 pikendatakse Euroopa Parlamendi ja nõukogu direktiivi 2004/49/EÜ (3) artikli 10 lõikes 5 osutatud ohutustunnistuste uuendamise tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (4)
                  
                  
                     Määruse (EL) 2021/267 artikli 10 lõikega 2 pikendatakse direktiivi 2004/49/EÜ artikli 11 lõikes 2 osutatud ohutuslubade uuendamise tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (5)
                  
                  
                     Määruse (EL) 2021/267 artikli 11 lõikega 1 pikendati vedurijuhilubade kehtivusaega, mis oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (6)
                  
                  
                     Määruse (EL) 2021/267 artikli 11 lõikega 2 pikendati vedurijuhiloa omanikele perioodilise kontrolli tegemiseks ettenähtud tähtaegu, mis oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (7)
                  
                  
                     Poola esitas 31. mai 2021. aasta kirjas põhjendatud taotluse saada luba pikendada määruse (EL) 2021/267 artiklites 9, 10 ja 11 sätestatud teatavaid ajavahemikke ja tähtaegu. Poola esitas oma taotluse toetuseks lisateavet 4., 11., 16., 21. ja 23. juunil 2021.
                  
               
                     (8)
                  
                  
                     Põhjendatud taotlusega taotleb Poola luba kuue kuu võrra pikendada määruse (EL) 2021/267 artikli 9 lõigetes 1 ja 2, artikli 10 lõigetes 1 ja 2 ning artikli 11 lõigetes 1 ja 2 sätestatud ajavahemikku (1. september 2020 kuni 30. juuni 2021).
                  
               
                     (9)
                  
                  
                     Poola esitatud teabe kohaselt on ühtsete ohutustunnistuste uuendamine, ohutuslubade uuendamine, vedureid ja ronge juhtivate vedurijuhtide vedurijuhilubade uuendamine ja asjakohaste korraliste kontrollide lõpuleviimine tõenäoliselt pärast 30. juunit 2021 praktiliselt võimatu Poolas COVID-19 leviku tõkestamiseks või piiramiseks võetud meetmete tõttu.
                  
               
                     (10)
                  
                  
                     Eelkõige leiab Poola, et määruse (EL) 2021/267 artikli 9 lõigetes 1 ja 2 ning artikli 10 lõigetes 1 ja 2 osutatud ohutustunnistuste ja ohutuslubade kehtivust on vaja pikendada, vältimaks riski, et mitu raudteeveo-ettevõtjat ja taristuettevõtjat ei uuenda oma tunnistusi või lube õigel ajal.
                  
               
                     (11)
                  
                  
                     Poola esitatud teabe kohaselt kehtib kõnealuses liikmesriigis endiselt tervishoiuministri 20. märtsi 2020. aasta määrus, millega kuulutati välja pandeemiaolukord. Esiteks kehtestati COVID-19 leviku tõkestamise või piiramise meetmete raames alates 4. oktoobrist 2020 ohutustunnistuste ja ohutuslubade väljaandmise ja uuendamise eest vastutava riikliku ohutusasutuse, s.o Poola raudteetranspordiameti (Office of Rail Transport) töötajatele üldine kaugtöökohustus. Selline töötamissüsteem kehtis kuni 2021. aasta juuni alguseni, mil asutus võttis kasutusele hübriidtöömudeli, mille kohaselt pool töötajatest on kaugtööl ja pool töötab kontoris.
                  
               
                     (12)
                  
                  
                     Teiseks koges Poola raudteetranspordiamet Poola esitatud teabe kohaselt selle 8-kuulise ajavahemiku jooksul ohutustunnistuste ja ohutuslubade uuendamiseks vajalike auditite ja kontrollide lõpuleviimisel karme piiranguid, mis mõjutasid inspektorite võimalust teha järelevalvet kohapeal. Kehtestatud riiklike meetmete tõttu välistasid sellised piirangud, nagu hotellide sulgemine, inspektorite ööbimisvõimaluse, mistõttu ei saanud teha öiste kontrollimistega seotud järelevalvet ja selle tagajärjel tehti vajalikke menetlusi hilinemisega.
                  
               
                     (13)
                  
                  
                     Seega mõjutasid need piirangud ka järelevalve alla kuuluvaid üksusi, mis avaldas mõju ka ohutustunnistuste ja ohutuslubade uuendamise menetlemisele õigel ajal. Poola sõnul põhjustasid sellised piirangud olukorra, kus järelevalve alla kuuluvad üksused keeldusid inspektorite füüsilisest kohalolekust või nõustusid sellega pärast pikka viivitust. Teatavatel juhtudel oli kaugkontroll lubatud, kuid kogemused on näidanud, et enamasti oli see ajamahukam, sest raudteeveeremi, tehniliste rajatiste või raudteetaristu visuaalne kontroll peab toimuma üksnes järelevalve alla kuuluva üksuse esitatud dokumentide alusel. Samuti on sageli vaja esitada korduvtaotlusi täiendava tõendusmaterjali saamiseks, mis tõenäoliselt samuti aeglustab menetlust.
                  
               
                     (14)
                  
                  
                     Poolas COVID-19 leviku tõkestamiseks ja piiramiseks võetud meetmete mõju riikliku ohutusasutuse tavapärasele töövoole võib edaspidi mõjutada kõnealuse üksuse suutlikkust menetleda ohutustunnistuste ja ohutuslubade uuendamise taotlusi. Nii suure hulga saabuvate taotluste kuhjumine põhjustab riski, et kõnealune asutus ei suuda neid õigel ajal menetleda ja ületab ettenähtud tunnistuste ja lubade väljaandmise tähtaega.
                  
               
                     (15)
                  
                  
                     Poola esitatud teabe kohaselt on määruse (EL) 2021/267 artikli 11 lõigete 1 ja 2 kohane vedurijuhilubade uuendamine ja asjakohaste korraliste kontrollide tegemine pärast 30. juunit 2021 samuti praktiliselt võimatu Poolas COVID-19 leviku tõkestamiseks või piiramiseks võetud meetmete tõttu.
                  
               
                     (16)
                  
                  
                     Kõnealuse liikmesriigi esitatud teabe kohaselt vastutab vedurijuhilubade väljaandmise ja uuendamise eest ka Poola raudteetranspordiamet. Nagu on selgitatud põhjendustes 11–13, on kõnealuse riikliku ohutusasutuse töötajate suhtes kohaldatud kaugtöömeetmed mõjutanud nende töövoogu.
                  
               
                     (17)
                  
                  
                     Poola esitatud teabe kohaselt on kõnealuses liikmesriigis üle 17 000 vedurijuhi. Kõigile neile vedurijuhtidele on alates 2011. aastast välja antud vedurijuhilube vastavalt Poola taristuministri 18. veebruari 2011. aasta määrusele vedurijuhilubade kohta. Kuna sellised load kehtivad kümme aastat, aegub enamik neist 2021. aastal. Seepärast võib ka sellisel juhul nii suure hulga saabuvate taotluste kuhjumine põhjustada riski, et kõnealune asutus ei suuda neid õigel ajal menetleda ja ületab ettenähtud tunnistuste ja lubade väljaandmise tähtaega.
                  
               
                     (18)
                  
                  
                     Mis puudutab eelkõige vedurijuhtide korralisi kontrolle, siis Poola esitatud teabe kohaselt peatati alates 16. aprillist 2020 kõik teadmiste ja oskuste korralised kontrollid riiklike õigusaktidega, mis kehtestati pandeemia leviku tõkestamiseks. 5. detsembril 2020 peatati täiendavate riiklike meetmetega pandeemia ajaks, kuid mitte kauemaks kui 31. jaanuarini 2021, vedurijuhtide psühholoogiliste ja tervisekontrollide tegemine, ja seeläbi isikute kohalviibimise vajadus sellistel kontrollidel.
                  
               
                     (19)
                  
                  
                     Poola sõnul tuleb pärast selliste kontrollide taaskehtestamist alates 1. veebruarist 2021 suurel hulgal vedurijuhtidel väga lühikese ajavahemiku jooksul läbida korraline kontroll ja uuendada vedurijuhiluba. Praegu on kõnealuses liikmesriigis vedurijuhtide psühholoogiliste ja tervisekontrollide peatamise tõttu tekkinud korraliste kontrollide tegemises märgatav mahajäämus.
                  
               
                     (20)
                  
                  
                     Kuigi vedurijuhtide perioodilise psühholoogiliste ja tervisekontrollide võimalus on taastatud, tekitavad nende kontrollide tegemisel märkimisväärseid raskusi endiselt kehtiv sotsiaalse distantseerumise nõue ning meditsiiniteenistuste piiratud suutlikkus, sest osa kõnealuse liikmesriigi meditsiinitöötajaist on suunatud abiks COVID-19 eesliinile.
                  
               
                     (21)
                  
                  
                     Peale selle võeti samu meetmeid ka muude raudteetöötajate koolituse ja kontrolli suhtes, mis samuti vähendab asjaomaste üksuste suutlikkust teha vedurijuhtide korralisi kontrolle ettenähtud tähtaegadeks.
                  
               
                     (22)
                  
                  
                     Poola esitatud teabe kohaselt ei ole pandeemia taandumisest olenemata erakorralisi meetmeid veel tühistatud ja viirust peetakse endiselt ohtlikuks. Kuigi praegune olukord võimaldab majandusel tasapisi taastuda ja tavapärase elukorralduse juurde järk-järgult naasta, on siiski võimalik haiguse neljanda laine oht, võttes eelkõige arvesse uute viirusevariantide olemasolu.
                  
               
                     (23)
                  
                  
                     Poola sõnul on riigi epidemioloogilisest olukorrast tingitud ebakindlust arvesse võttes vaja taotleda maksimaalse lubatud ajavahemiku pikendamist kuue kuu võrra. Kõnealuse liikmesriigi esitatud teabe kohaselt ei võimalda pikendamine kuuest kuust lühemaks ajavahemikuks stabiliseerida vedurijuhtide kutserühma olukorda ega ära hoida kontrollide kuhjumist, sest kõik vedurijuhid ei suuda neid läbida lühema ajavahemiku jooksul.
                  
               
                     (24)
                  
                  
                     Poola esitatud teabe kohaselt on kõikidel kõnealuse liikmesriigi raudteeveo-ettevõtjatel ja taristuettevõtjatel endiselt kasutusel ohutusjuhtimise süsteemid, mis tagavad raudteetranspordi asjakohase ohutustaseme. Peale selle jäävad kõnealuse liikmesriigi sõnul kõik raudteeliikluse kõrget ohutustaset tagavad ohutusjuhtimise süsteemi protsessid muutumatuks, mistõttu ei ole võimalik, et kõnealuste dokumentide kehtivuse pikendamine suurendaks raudteetranspordi ohutusriski. Seega ei tekita taotletud pikendus ebaproportsionaalseid riske transpordiohutusele ega varustuskindlusele.
                  
               
                     (25)
                  
                  
                     Seetõttu tuleks Poolal lubada pikendada määruse (EL) 2021/267 artikli 9 lõigetes 1 ja 2, artikli 10 lõigetes 1 ja 2 ning artikli 11 lõigetes 1 ja 2 sätestatud ajavahemikku (1. september 2020 kuni 30. juuni 2021).
                  
               
                     (26)
                  
                  
                     Poola on nõustunud sellega, et käesolev otsus võetakse vastu ja tehakse teatavaks inglise keeles,
                  
               ON VASTU VÕTNUD KÄESOLEVA OTSUSE:
         
            Artikkel 1
            Poolal lubatakse kuue kuu võrra pikendada määruse (EL) 2021/267 artikli 9 lõigetes 1 ja 2, artikli 10 lõigetes 1 ja 2 ning artikli 11 lõigetes 1 ja 2 sätestatud ajavahemikku (1. september 2020 kuni 30. juuni 2021).
         
         
            Artikkel 2
            Käesolev otsus on adresseeritud Poola Vabariigile.
         
         
            Brüssel, 9. juuli 2021
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 60, 22.2.2021, lk 1.
         
            (2)  Euroopa Parlamendi ja nõukogu 11. mai 2016. aasta direktiiv (EL) 2016/798 raudteeohutuse kohta (ELT L 138, 26.5.2016, lk 102).
         
            (3)  Euroopa Parlamendi ja nõukogu 29. aprilli 2004. aasta direktiiv 2004/49/EÜ ühenduse raudteede ohutuse kohta, millega muudetakse nõukogu direktiivi 95/18/EÜ raudtee-ettevõtjate litsentseerimise kohta ja direktiivi 2001/14/EÜ raudteeinfrastruktuuri läbilaskevõime jaotamise ning raudteeinfrastruktuuri kasutustasude kehtestamise ja ohutuse sertifitseerimise kohta (raudteede ohutuse direktiiv) (ELT L 164, 30.4.2004, lk 44).